
Javna rasprava u mjesnom odboru Pazin za područja Buraja i Centra te Dršćevke, 1. listopada 2014. 

ZAPISNIK
· Građani i građanke izabrali: postavljanje po jednog rasvjetnog tijela u Ulicu 25. rujna te u Saše Šantela; sanacija, odnosno opremanje dječjih igrališta na Buraju i u centru; te postavljanje dviju klupa ispred ulaza u zgradu Dršćevka 13/2
· Žitelji/ce iz ulice Štefanije Ravnić ukazali na svoje brojne probleme i potrebe: pristupna cesta, cesta kroz ulicu, oborinske vode, nedostatak parkirališta te javne površine za druženje; dogovoreno da se za početak potraži gradska površina za uređenje javnog prostora za djecu i stanovnike/ce ulice
Raspravi je prisustvovalo 25 građanki i građana. Nakon uvoda (predstavljanje projekta i pojma participativnog budžetiranja, kao i proračuna Grada Pazina), prisutnima je napomenuto da se na ovoj i prethodnoj javnoj raspravi odlučuje o iznosu do ukupno 75.000 kuna. Kako se prije rasprave prethodnoga dana (za Dubravicu i Dršćevku) saznalo za mail s nekoliko prijedloga za područje Dršćevke koji nije zaprimljen, pa shodno tome ni obrađen, građanima se najavilo da će se tih 7 prijedloga za Dršćevku obraditi u sklopu pijedloga za Centar i Buraj. 

Potom je predstavnik Grada vrlo detaljno obrazložio svih 50-ak zaprimljenih zahtjeva: 

Predložene velike akcije koje izlaze iz financijskih, pravnih ili prostornih okvira malih komunalnih akcija: 
- Ul. Š. Kurelića, traži se asfaltiranje ceste od neasfaltiranog dijela do Gortanovog brijega i prilaz novoizgrađenim štalama, akcija je procijenjena na 1.000.000,00 kn do Gortanovog brijega (dužina – 1350 m, širina 4,5 m).

- Za ulicu Štefanije Ravnić traži se sanacija ceste (prilazna cesta i cesta u ulici – mnogobrojne rupe, nepristupačnost i opasnost), riječ je o  3.800.000,00 kn - napravljeno  je idejno rješenje od raskrižja iz ul. 43. Ist. Divizije prema ul. Š. Ravnić s prilaznom cestom do gornjeg ulaza u naselje, kandidirat će se na Hrv. ceste; postoji i problem kanalizacije - spojena je, jedino oborinske vode nisu riješene. 

- Na Trgu Ist. razvoda traži se zaštitna ograda zbog ruševine Rapicio - postavljena je zaštitna ograda sa svih pristupnih strana, uskoro kreće sanacija građevine, 500.000,00 kn dalo Min. kulture u sklopu trogodišnjeg plana; nadalje, traži se i postavljanje ure na Kaštel  - za to je potrebno dopuštenje konzervatorskog odjela u Puli, pokušat će se uvrstiti u trogodišnji plan Ministarstva kulture.

- Prilaz Kaštelu, traži se sanacija fasada - postoji mogućnost sufinanciranja od strane Grada, no problem su imovinskopravni odnosi. Na Buraju se traži i sanacija Franjevačkih stuba kod Općinskog suda - procjena je 80.000,00 kn za kompletnu rekonstrukciju stepenica s bočnim zidom; do sada je  djelomično sanirano. Traži se i dovršetak započetog popločavanja prolaza između k. broja 4 i 10, što bi iznosilo oko 45.000,00 kn. 

- U sklopu bivše vojarne, traži se krpanje ceste - riječ je o 400.000,00 kn za prilaznu cestu od ulaza do vodotoka; betoniranje i natkrivanje pozornice - oko oko 50.000,00 kn (50m2); te skate park - potrebno je napravit projekt. 

- U centru, ulica   M. B. Rašana, traže se  parkirna mjesta  prema Dršćevki, od stare kovačnice prema crvenim zgradama Dršćevke - riječ je o oko 300.000,00 kn, postoji idejno rješenje, no na dijelu površine treba riješit imovinskopravne odnose; kod  Muntriljske se traži parkiralište za autobuse - u izradi je idejno rješenje prometa u centru grada s dodatnim parkirnim mjestima za autobuse (iza Spomen doma). 

- Traži se i sanacija kamenog zida Ospizio Mosconi na parkiralištu od groblja - riječ je o 125.000,00 kn – zid uz prilaz i zid kod parkirališta, postoji troškovnik; u Prolazu Vincenta od Kastva (stubište pazinskog zvonika) traži se obnova i uređenje vidikovca. Potrebno napraviti projekt pa nakon toga prijavljivati na fondove, do sada je očišćen izvana i riješen je 1 vijenac. 

- Za Lakotu se traži  javna rasvjeta, struje ima, rasvjetnih tijela nema - u proračunu za 2014. godinu osigurano 70.000,00 kn. 

  

U raspravi je građane iz ulice Štefanije Ravnić zanimalo na osnovu čega je napravljena procjena od 3.800.000, zbog čega je rekonstrukcija predviđena samo do zavoja te kad će početi radovi. Odgovor je da je to procjena iz stručne analize te da je riječ o prvoj fazi projekta za kojega se sufinanciranje traže Hrvatske ceste u 2015. godini. 

Tekuće održavanje komunalne infrastrukture   

Na Buraju se predlaže: postavljanje kante za smeće na Starom trgu, popravak javne rasvjete na Trgu Ist. razvoda i na Kaštelu, bolje održavanje čistoće s dvorišne strane Ulice 25. rujna, popravak ležećih policajaca u Muntriljskoj, uklanjanje grafita po gradu, popravak klupe kraj Trga slobode.. Zahtjevi će biti uvaženi, odnosno proslijeđeni nadležnim odjelima. 

Također, na putu između Dršćevke i ulice Družbe Sv. Ćirila i Medota traži se postavljanje rasvjetnog tijela na senzor, za to je osigurano 30.000,00 kn u proračunu za 2014. godinu. 

Nerazvrstano

Pristigao je niz zahtjeva koji su nejasni ili ih se zbog različitih razloga ne može provesti ili prihvatiti: 

· kod Prilaza Kaštelu traži se uređenje prostora gdje su postavljeni kip i portreti, no zahtjev nije jasno definiran (prostor nije neuređen); 
· traži se uklanjanje betonskih čunjeva kod Pisino bara, kod pekare Arena, i dr. što nije moguće zbog sigurnosti pješaka, čunjevi se nalaze na ulazima u pješačke zone; 
· za ulicu 25. rujna   zbog pristupa parceli   s dvorišne strane, traži se ''ukidanje'' dva parkirna mjesta - Grad može uvažiti zahtjev za ukidanjem jednog parkiranog mjesta; 
· u Muntriljskoj se traži sanacija stabla ladonje, Grad je to već tražio od Crkve u čije je ladonja vlasništvu; 
· u  Franine i Jurine traži se  uređenje oborinskih voda  kod pizzerije - to je problem krovnih voda (zgrada) i u nadležnosti je Pazin d.o.o., no, postoji i izvedbeni projekt za popločenje ulice za budućnost. 
Male komunalne akcije

1. Za Buraj: 
- Trg Ist. razvoda, postavljanje postolja za zastavu i same zastave kod Kaštela, riječ je o oko 25.000,00 kn (4 postolja i zastave), potreban je pristanak konzervatora, a obzirom je to spomenik kulture nije primjereno stavit na fasadu već eventualno u park. 

- Stari trg. postavljanje kanti za pseći izmet - 5.000,00 kn za 2 kante

- Stari trg. popravak dječjeg tobogana, oko 4.000,00 kn za farbanje i popravak

- Hrvatski trg, dječje igralište, oko 7.000,00 kn za sanaciju jer je Zaklada već odobrila određeni iznos novaca

- Hrvatski trg, Prilaz Kaštelu, traže se ležeći policajci - oko 5.000,00 kn za vibra trake na 3 lokacije. 

2. Za Centar: 
- Trg slobode,  dječje igralište u  Parku velikana - postavljanje gumenih podloga i klupa  - oko 20.000,00 kn (20 m2 podloge i 2 klupe) 

- Ulica 25. rujna,   1 rasvjetno tijelo s dvorišne strane - 10-15.000 kn 

- Muntriljska, dječje igralište  - postavljanje ograde i nove opreme za 26.000,00 kn

- Muntriljska   uređenje parkirnog prostora  između zgrada i izlaza s parkinga nizbrdo između zgrade br 7 i dječjeg igrališta - oko 30.000,00 kn minimalna sanacija

- postavljanje malih zastavica po rasvjetnim stupovima, različite lokacije u gradu - oko 200,00 kn po stalku

- Vojarna,  uređenje zelene površine, maknuti žicu i šahtove koji se nalaze preko puta zajedničkih prostorija udruga - oko 20.000,00 kn 

- Franine i Jurine,   pepeljara   ispred galerije DLS Pazin , oko 1.000,00 kn

-  M. B. Rašana, popravak trotoara  od voćarne prema Pošti - oko 30.000,00 kn (85m)

-  M.B. Rašana, sanacija tlakovca kod Pošte - 10.000,00 kn; ali je vlasništvo Pošte. 

3. Za Dršćevku naknadno obrađeni zahtjevi su: 

- Dvije klupice na zelenoj površini ispred ulaza u zgradu Dršćevka 13/2 - 7.000,00 kn

- Prolaz F. Matejčića, sanacija-zamjena drvene građe klupica za sjedenje na zidiću do igrališta za djecu - 1.000,00 kn (farbanje)

- Prolaz F. Matejčića, sanacija dotrajalih korita za cvijeće s lijeve i desne strane stepeništa (ispred i iza zgrade) - 25.000,00 kn (98 dužnih metara)

- Prolaz F. Matejčića, bojanje zaštitnih željeznih ograda ispred i iza zgrade do rezervoara za lož ulje - 10.000,00 kn (sve kompletno)

- Prolaz F. Matejčića, nabava gumenih podloga za ispod dječjih igračaka - 6.000,00 kn (15m2)

- Prolaz F. Matejčića, nasipavanje pijeska u dječji kutak -1.000,00 kn ( 2 kubika pijeska i čišćenje

- S. Šantela, postavljanje stupa javne rasvjete - 15.000,00 kn (1 rasvjetno tijelo s građevinskim radovima)

U raspravi su građani isticali važnost nekih komunalnih akcija, primjerice postavljanje rasvjetnog tijela u jednom neosvjetljenom dijelu ulice Saše Šantela za koje građani apeliraju već 15 godina; postavljanje rasvjetnog tijela u dvorištu iza zgrade u 25. rujna 9/1; sanacija dječjeg igrališta na Buraju za koje je Mjesni odbor dobio dio sredstava od Zaklade, odnosno važnost općenito ulaganja sredstava u dječja igrališta. 

Svaka prisutna osoba dobila je dva glasačka listića: 

· jedan za akcije na Dršćevci - birale su se 2 akcije u ukupnoj vrijednosti do cca.20.000 kn (jer je dan prije već izglasano 15.700 kn)
· jedan za akcije na Buraju i u Centru - birale su se 2 akcije u ukupnoj vrijednosti do cca. 35.000 kuna. 
No, rečeno je kako će, ukoliko dvije izglasane akcije budu manje od navedenih iznosa, u proračun ući i treća, odnosno četvrta akcija. 

Izglasane su sljedeće akcije: 
Centar i Buraj - sanacija dječjeg igrališta na Buraju (Hrvatski trg) (18), opremanje parka i dječjeg igrališta u Parku velikana (10) te postavljanje rasvjetnog tijela u Ul. 25. rujna (6). 

Dršćevka - postavljanje rasvjetnog tijela u Saše Šantela (17) te postavljanje dviju klupa ispred ulaza u zgradu Dršćevka 13/2. (14) 

Osim oko pristiglih zahtjeva, građani su iznijeli još neke probleme: 

Građanin se tuži kako u dijelu grada u koji turisti najviše zalaze, Prilaz Kaštelu, ispod zida, Usluga ne kosi travu već 3 godine. Odgovor je da je Grad tražio Uslugu da to uvrsti u proračun. No, iz istoga zida raste hmelj koji s korijenjem uništava taj zid, tako da se i to treba uvrstiti. Nadalje, na Partizanski put dolaze oborinske vode s Buraja i put je redovito raskopan zbog toga. Osim toga, kanalizacija se na tom dijelu Buraja redovito zaštopava, već tjedan dana fekalne vode idu u Jamu. Građani stalno zovu kad se začepi, ali može li i to Usluga redovito provjeravati, a ne da ljudima kanalizacija teče po vrtovima. 

Na Buraju, preko puta igrališta, postoji kuća koja se urušava. Grad je već pokrenuo postupak prema (nepoznatim?) vlasnicima. Potrebno je porezati grane na stablima iznad igrališta. Već su rezane, ponovo će, to se radi u veljači. 

Brojni građani iz Štefanije Ravnić požalili su se kako spadaju u centar grada i plaćaju naknadu u 1. zoni, a pored već istaknutih problema s s pristupnom cestom, izdvajaju još nekoliko problema: traže uređenje ceste kroz ulicu i postavljanje trotoara. U toj se ulici djeca igraju na cesti jer nema niti jedne uređene javne površine, makar s klupicom. Traže da se izvidi gdje su gradske parcele kako bi se uredio jedan dio i postavile klupe. Također u ulici nema parkinga, između Kalvarije i zadnje kuće u planu je okretište i parking pa traže da se to realizira. Građani ističu i kako je Kalvarija u očajnom stanju, no ona je u vlasništvu Crkve. Jedan je građanin iznio primjedbu kako oborinska voda potkopava asfalt te se povremeno mora krpati, umjesto da se izradi kanal sa strane, što je jeftinije. 

Prijedlog na raspravi je da se za ulicu Štefanije Ravnić krene s potragom za gradskom površinom koja bi se uredila, a potom se zajedničkim naporima nabavila i oprema za dječije igralište, Društvo Naša djeca ponudilo je svoju pomoć u povlačenju sredstava iz drugih izvora. 

Narodni dom 3/2, događa im se začepljene kanalizacije jednom u 2 mjeseca već 3 godine (kanalizacija je počela visiti za nazad), na tu kanalizaciju spojene su zgrade, trgovački i uslužni objekti, fekalije im izlaze u dvorište. Također, oborinske vode iz bivšeg kina i sa zgrade poplavljuju dvorište, riječ je 4 cijevi. Grad ne zna za te probleme, ali može utjecati na Uslugu. 

I na ovu raspravu došli su građani s velikim brojem problema te se pokazalo iznimno važnim saslušati ih, dati im relevantne informacije ili ukazati na mogućnosti ili izazove u rješavanju njihovih problema i potreba. Gradski su službenici bili dobro pripremljeni informacijama, a dobra facilitacija procesa omogućila je konstruktivno kanaliziranje rasprave u kojoj su svi mogli doći do riječi i biti saslušani.

Taj su dojam potvrdile i anonimne evaluacije u kojima su građani i građanke u većini iskazali dobru razinu informiranosti o ovom projektu (kroz medije, web stranice, brošure, plakate i osobne kontakte), pozitivan stav o tome kako je uključivanje građana u odlučivanje oko izrade proračuna važno i iznimno važno. Procesom i tijekom rasprave, informacijama dobivenima na raspravi, mogućnošću vlastitog sudjelovanja na raspravi te rezultatom same rasprave zadovoljna je velika većina prisutnih, dok je nekoliko osoba djelomično zadovoljno informacijama dobivenima na raspravi te rezultatom rasprave, a jedna je evauacija bila negativna bez dodatnih komentara. 

U komentarima građani su istaknuli: “Smatram da bi se trebala napraviti tribina za velike komunalne akcije kako bi se otkrilo koje ključne projekte gradska vlast treba gurati kao prioritete.” “Rasprava je dobro vođena, rezultati međutim zavise od političara, a političari su pantigane. Vidit ćemo.”

